Woorde Innituin – Roekeloos
Gepubliseer deurRoekeloos	 19/05/2015 19/05/2015 Los kommentaar op Woorde Innituin
Met klank en kwashaal en in tale wat tegelyk ’n tuiskoms en ontwrigting kan versinnebeeld, kom verskeie temas aan die bod in dié woordspel deur Antjie Krog, Mannini Mokhothu en Gerald Clark. Dit word ook in gebaretaal belig deur Tebu Kukhali.
Die voordrag in Afrikaans, Sesotho en Engels is uit onderskeidelik die twee nuwe digbundels Mede-wete deur Antjie en A Suitcase of Lifela deur Mannini.
In die eerste gedeelte gaan Antjie gedigte voorlees wat sy uit swart tale vertaal het en Mannini gaan van haar gedigte voorlees. Hulle gaan ook saam ’n pryslied vir Mandela doen.
In die tweede deel dra Antjie van haar eie gedigte voor. In Mede-wete, Antjie se eerste bundel in agt jaar, word temas soos taal, geheue en gewete met ’n nuwe intensiteit en beleënheid hanteer. Dié gedigte laat blyk duidelik haar diep verknogtheid aan haar geboortegrond en haar volgehoue betrokkenheid by en passie vir die land se komplekse geskiedenis en samelewing. Daar is ook boeiende familieverse, verse oor die generasies vorentoe en terug waarin die stemme en gesprekke opklink wat ons elke dag hoor.
Die talentvolle Gerald Clark gaan tussendeur getoonsette gedigte van Antjie Krog en andere sing om te bewys dat die ritme van gedigte ook in lied gestalte vind.
Die kunswerke van Ilona Petzer, Annalie Odendaal, Erica Schoeman, Celeste Higgs en Mariana Zwaan kan besigtig word. Gedigte is as inspirasie gebruik vir die skep van diekunswerke.
Kom voed jou siel in die buitelug, kom luister na die pragtige klanke van musiek en die krag van woorde. Kom kyk na die skoonheid van kunswerke. Maar bowenal,kom deel in die besondere geleentheid om Antjie Krog, die ikoon van poësie, in lewende lywe te sien en hoor.
’n Ligte middagete word bedien.
Met: Antjie Krog, Mannini Mokhothu, Gerald Clark en Tebu Kukhali.
Kunswerke van Ilona Petzer, Annalie Odendaal, Erica Schoeman, Celeste Higgs en Mariana Zwaan.
Programleier: Annette Engelbrecht
Datum en tyd: Vr 3 Julie 2015 om 12:00
Plek: Suikerbossie Teetuin, Nelspruit
Tydsduur: 140 minute
Gradering: Slegs volwassenes
Kaartjieprys: R112 (ligte verversings en drinkgoed ingesluit)
Geborg deur Clemengold, wyn deur Van Loveren wyne en koffie gebord deur Ciro.
Gepubliseer deurRoekeloos 19/05/2015 19/05/2015 Gepubliseer inGedigte, Kuns & Ontwerp, MusiekSleutelwoorde: Annette Engelbrecht, Antjie Krog, Gerald Clark, innibos